Huwa kruċjali li kull min jieħu d-deċiżjoni li jixtri ċ-ċittadinanza Maltija taħt l-iskema tal-bejgħ taċ-ċittadinanza tal-Prim Ministru jkun jaf għal xiex dieħel. Għalhekk, il-Partit Nazzjonalista dalgħodu ppreżenta protest ġudizzjarju li jitlob li l-applikanti prospettivi kollha għall-iskema jiġu informati li dan il-kuntratt mhuwiex wieħed permanenti u li se jiskadi ma' tmiem Gvern Laburista. Dan għaliex f'għajnejn il-Partit Nazzjonalista, bħal f'għajnejn il-Parlament Ewropew u l-Kummissjoni Ewropea, l-iskema tal-bejgħ taċ-ċittadinanza tmur kontra l-liġi u għalhekk hija nulla u bla effett. Dan qalu l-Kelliem għall-Intern tal-Partit Nazzjonalista Jason Azzopardi f'konferenza tal-aħbarijiet quddiem il-Qrati tal-Ġustizzja wara li ġie ppreżentat protest ġudizzjarju kontra l-Gvern u kontra l-kumpanija Henley & Partners. Jason Azzopardi kien akkumpanjat mis-Segretarju Ġenerali tal-Partit Nazzjonalista Chris Said u mill-Grupp Parlamentari tal-Partit Nazzjonalista. Il-protest ġudizzjarju ġie ffirmat mill-Avukat Karol Aquilina. Jason Azzopardi qal li r-riżoluzzjoni li ġiet approvata mill-Parlament Ewropew ftit jiem ilu saħħet il-konvinzjoni tal-Oppożizzjoni li l-iskema tal-bejgħ taċ-ċittadinanza tmur kontra l-prinċipji u valuri li jagħmluna Maltin u Ewropej. Il-Partit Nazzjonalista huwa fil-prinċipju kontra l-iskema tal-bejgħ taċ-ċittadinanza għaliex ma toħloq l-ebda rabta bejn ċittadin ġdid u pajjiżna, u għalhekk il-Gvern se jkun qed ibigħ xi ħaġa mibnija fuq falsità. Għalhekk, permezz tal-protest ġudizzjarju li ġie ppreżentat, il-Partit Nazzjonalista qed javża lill-applikanti kollha li ġaladarba jiġi fdat mill-elettorat biex ikun fil-Gvern, se jwaqqaf l-iskema tal-bejgħ taċ-ċittadinanza u jirtira l-kuntratti ta' ċittadinanza kollha li saru mingħajr id-dritt tal-kumpens. Is-Segretarju Ġenerali tal-Partit Nazzjonalista Chris Said fakkar fid-diskors li għamlet fil-Parlament Ewropew il-Viċi President tal-Kummissjoni Ewropea Viviane Reding, li tenniet li l-iskema li daħħal il-Prim Ministru Muscat hi skema ta' bejgħ li tikser bl-aktar mod ċar it-trattati tal-Unjoni Ewropea u l-liġijiet internazzjonali. Chris Said sostna li l-Partit Nazzjonalista ppreżenta protest ġudizzjarju biex kulħadd, inkluż l-applikanti għall-iskema, ikunu jafu bil-pożizzjoni tal-Partit Nazzjonalista bl-aktar mod trasparenti. Għaldaqstant, hija fir-responsabbiltà tal-Gvern u tal-kumpanija Henley & Partners li jinformaw lill-applikanti ta' din l-iskema bid-dettalji kollha ta' dan il-protest ġudizzjarju. Chris Said tenna li kull skema relatata maċ-ċittadinanza għandha tkun għalkollox trasparenti u aperta għall-iskrutinju. Għalhekk il-Partit Nazzjonalista ma jistax jifhem kif minn banda l-Gvern qed iwiegħed trasparenza u min-naħa l-oħra qed jattakka lill-media talli ħadet interess f'applikant prospettivi Ċiniż li ġie f'pajjiżna. Dan juri kemm għall-Gvern l-iskema tal-bejgħ taċ-ċittadinanza qed toħloq ċittadinanza ta' konvenjenza u mhux ċittadini li għandhom rabta mal-pajjiż. Minbarra dan, l-attitudni tal-Gvern tqajjem dubju fuq jekk il-Gvern hux qiegħed jaħbi xi ħaġa mill-pubbliku. Chris Said appella lill-Prim Ministru Muscat biex jirrikonoxxi l-ħsara kbira li qed tagħmel l-iskema tal-bejgħ taċ-ċittadinanza lir-reputazzjoni ta' pajjiżna. Il-Prim Ministru ma jistax jibqa' jinjora l-vot ċar fil-Parlament Ewropew, inkluż minn sħabu s-Soċjalisti, li flimkien mal-Oppożizzjoni, l-imsieħba soċjali u l-poplu Malti u Għawdxi qed jgħidu li ċ-ċittadinanza Maltija m'għandhiex tkun għall-bejgħ. Uffiċċju Informazzjoni Partit Nazzjonalista
Il-Partit Nazzjonalista jippreżenta protest ġudizzjarju kontra l-bejgħ taċ-ċittadinanza